R. Zajac, minister zdravotníctva SR: (2004-06-30):
Druhá otázka, čo mala pripomienku, riešiť otázku slovíčkom „najmä“. V § 5 ods. 5 je riešené, pretože je to riešené spoločne v správe v 11. bode. A tretiu pripomienku, rieši sa tiež v spoločnej správe pod 11. bodom. Takže myslím si, že tie pripomienky skôr idú, že ten zákon je napísaný trochu modernejším spôsobom. Včera, keďže som nemal pri sebe nič, pretože mi záhadným spôsobom zmizli všetky moje doklady, som zabudol povedať jednu podstatnú záležitosť, a to, že prvýkrát zákon stanovuje aj spôsob písania posudku. To, čo potom pani poslankyňa navrhla, aby sa zjednodušil, aby do 200 bodov to riešili jednoduchším spôsobom, akceptujeme. Záležitosti ďalšieho pozmeňujúceho návrhu, ktorý predniesol pán poslanec Ivanko a ku ktorému sa vyjadrovali viacerí, akože dôverujú v naše súdy a v ich objektivitu, nemám s tým žiadny problém a prehlasujem z tohto miesta, tiež dôverujem v našej súdy a objektivitu. A mohol by som tento zákon podporiť vtedy, tento pozmeňujúci návrh, keby tam bola aj veta, hoci dôverujem aj našim právnikom, že honoráre za takto vysúdené peniaze nebudú vyššie ako 0,01 %. Pokiaľ by sme vedeli, ale, žiaľ, rozprava sa už skončila, takto upraviť ten návrh, nemal by som s tým skoro žiadny problém. Trošičku mi ešte prekáža jedna vec. Právnici vedia veľmi presne, čo je slovo gumený. Gumený znamená ťažko vyložiteľný. To znamená, nechávame na rozhodnutie tretieho. Nakoniec na to sú súdy. A my sme mali snahu čo najmenej gumených ustanovení dostať do tohto zákona, práve preto, aby občan čím presnejšie vedel, na čom je, a čím skôr mohol svoju náhradu dostať. Treba totižto vedieť, že pokiaľ sa ide súdiť o náhradu, tak to môže niekedy trvať do právoplatnosti aj 5 - 7 rokov a dovtedy nič nedostane, ani korunu. A treba tiež vedieť, že súdom, ktorí tak všetci dôverujeme tu, kľudne 5 až 7 rokov takéto spory trvajú. Poslednú poznámku by som mal k vystúpeniu pána poslanca Pašku. Chcem mu poďakovať, pretože naozaj veľmi objektívne vystihol tú situáciu, nie vinou rezortu zdravotníctva sa dostane do situácie, že sme museli ten zákon sa snažiť tlačiť do pozmeňujúceho zákona o liekoch. Bol to len taký zúfalý pokus o stihnutie termínu. Treba tiež povedať, že 6. júna, myslím tohto roku, Generálna prokuratúra podala podnet na Ústavný súd pre neústavnosť vyhlášky 32/19675 menovite, myslím, § 7 ods. 3, ktorý zhodou okolností je znova zopakovaný viac-menej v návrhu pána poslanca Ivanka. Súčasne chcem povedať, pán poslanec, že nezrušila sa štruktúra oddlžovania, alebo schéma, došlo len k situácii, že zdravotné zariadenia, ktoré budú oddlžené, musia byť zariadenia „kešom“. To znamená, Sociálna poisťovňa naozaj „obdrží keš“, ja som včera večer už vyjednával s ministrom financií tu a následne so štátnym tajomníkom Podstránskym a doniesol som im takú smutnú správu, že je mi ľúto, ale nijaké daňovo-sociálnopohľadávkové zápočty nebudú možné vzhľadom na stanovisko parlamentu, a teda zo štátnych aktív budeme potrebovať „keš“ do Sociálnej poisťovne. Úprimne povedané, nebol som, ja som tu aj vystúpil, pretože tak sme sa dohodli vo vláde, že mám vystúpiť, ale nebol som takým úplným nadšencom toho, aby jeden rezort išiel trošku na úkor druhého rezortu, a úlohou ministra zdravotníctva zaiste, všetci uznáte, napriek tomu, že všeličo som si zobral za úlohy, nie je zháňať zdroje. To je výsostná úloha ministra financií. To znamená, ak budeme oddlžovať, a podľa zákona č. 416, delimitované zariadenia oddlžiť musíme, tak v tejto chvíli vláda stojí pred úlohou zohnať na to zo štátnych aktív „keš“, čo nakoniec aj pán minister financií potvrdil, že to budeme musieť spraviť. On má jednu výhodu, že nebude sa rátať do deficitu, čo je u nás trochu fetiš, do deficitu, pretože to sú dlhy z minulých období, a do deficitu by sa rátal prípadný úrok z pôžičky, keby sme na takéto oddlžovanie si brali pôžičku. To len hovorím pre poriadok, že až taká tragédia, pán poslanec, to nebude. Sociálna poisťovňa nebude mať daňové pohľadávky dobytné, nedobytné, bude mať efektívny „keš“. To je zhruba rozdiel, ale žiadna schéma oddlžovania sa nezrúti a zodpovedne hovorím, zariadenia delimitované v zmysle zákona č. 416, budú oddlžené do konca leta a zariadenia, kde je zriaďovateľská pôsobnosť štátu, v polovici budú oddlžené do septembra tohto roku, októbra, ak dokážu včas predložiť doklady. Tam je vždy najväčší problém s uznávaním ich nimi deklarovaných dlhov. Napriek tomu vám ďakujem za podporné stanovisko k zákonu a že sa budeme prieť pri hlasovaní, 20 %, 50 %, to je výsostná úloha parlamentu. Ja požiadam vládu ešte, teraz idem na vládu, lebo, myslím, hlasovanie je neskoršie, aby mi dala mandát k ďalšiemu postupu v prípade, že by boli niektoré pozmeňujúce návrhy prijaté. Ďakujem veľmi pekne, pán predseda.